
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
1.	σημειώνει τη σημαντική αύξηση του φόρτου εργασίας της Ευρωπαϊκής Εισαγγελίας, που ανήλθε σε 2 666 ενεργές έρευνες το 2024, εκ των οποίων σχεδόν το 30 % είχε διασυνοριακή διάσταση, και την επίτευξη σημαντικής αύξησης των ποσοστών απαγγελίας κατηγοριών (47 %) και δέσμευσης περιουσιακών στοιχείων από τους Ευρωπαίους Εντεταλμένους Εισαγγελείς·
2.	σημειώνει ότι το 2024 η Ευρωπαϊκή Εισαγγελία διεκπεραίωσε 6 547 καταγγελίες εγκλημάτων, αριθμός που αντιπροσωπεύει αύξηση κατά 56 % σε σύγκριση με το 2023 και οφείλεται κυρίως στη σημαντική αύξηση των καταγγελιών από ιδιωτικούς φορείς (κατά 85 %) και εθνικές αρχές (κατά 12 %), γεγονός που καταδεικνύει τη βελτίωση του εντοπισμού περιπτώσεων απάτης εις βάρος των οικονομικών συμφερόντων της Ένωσης στα συμμετέχοντα κράτη μέλη και τη μεγαλύτερη ευαισθητοποίηση του κοινού σχετικά με τον ρόλο της Ευρωπαϊκής Εισαγγελίας· 
3.	επισημαίνει τον αυξανόμενο αριθμό υποθέσεων που σχετίζονται με τη διασυνοριακή απάτη στον τομέα του ΦΠΑ, που αντιστοιχούν σε πάνω από το ήμισυ της εκτιμώμενης ζημίας στις υποθέσεις της Ευρωπαϊκής Εισαγγελίας· σημειώνει, επιπλέον, τη σημαντική αύξηση των ερευνών που σχετίζονται με την εκτέλεση της χρηματοδότησης του NextGenerationEU (αύξηση 25 %)· 
4. 	τονίζει ότι η μεγάλη πλειονότητα των ερευνών για απάτη και άλλα εγκλήματα εις βάρος του προϋπολογισμού της ΕΕ εξακολουθεί να παρεμποδίζεται από τις αποκλίνουσες εθνικές νομοθεσίες και τις άνισες προσπάθειες επιβολής από τα κράτη μέλη·
5.	τονίζει ότι ο φόρτος εργασίας της υποτιμήθηκε σημαντικά στο αρχικό δημοσιονομικό πλαίσιο, με αποτέλεσμα η Ευρωπαϊκή Εισαγγελία να υποχρηματοδοτείται και να υποστελεχώνεται διαρθρωτικά· υπογραμμίζει ότι ο αυξανόμενος όγκος των ερευνών δεν μπορεί να αντιμετωπιστεί χωρίς επαρκή στελέχωση και κατάλληλους πόρους ώστε να διασφαλίζουν ότι η χρηματοδότηση συνοδεύεται από ισχυρότερους μηχανισμούς λογοδοσίας και περιοδικές επανεξετάσεις των επιδόσεων με σκοπό να διασφαλιστεί η αποτελεσματική χρήση των χρημάτων των φορολογουμένων της ΕΕ· καλεί την Επιτροπή να συνεργαστεί με την Ευρωπαϊκή Εισαγγελία και να παράσχει επικαιροποιημένη αξιολόγηση των αναγκών της Ευρωπαϊκής Εισαγγελίας ενόψει του επόμενου πολυετούς δημοσιονομικού πλαισίου, το οποίο θα πρέπει επίσης να λαμβάνει υπόψη την επέκταση της εδαφικής αρμοδιότητας της Ευρωπαϊκής Εισαγγελίας στη Σουηδία και την Πολωνία· υπενθυμίζει ότι η Ευρωπαϊκή Εισαγγελία είναι ένας από τους λίγους φορείς της ΕΕ που φέρνουν πόρους στον ενωσιακό προϋπολογισμό στο πλαίσιο της προστασίας των οικονομικών συμφερόντων της ΕΕ·
6.	τονίζει ότι η αναθεώρηση του νομοθετικού πλαισίου που διέπει την Ευρωπόλ, την Eurojust, την OLAF και την Ευρωπαϊκή Εισαγγελία θα πρέπει να προσφέρει ευκαιρίες για τη μεγιστοποίηση της αποτελεσματικότητας στην επιδίωξη κοινών στόχων, ιδίως όσον αφορά την καταπολέμηση της απάτης, του οικονομικού εγκλήματος, της διαφθοράς και άλλων εγκληματικών ζημιών για τα οικονομικά συμφέροντα της ΕΕ, αποφεύγοντας παράλληλα την αλληλεπικάλυψη των προσπαθειών· επισημαίνει ότι η στενότερη επιχειρησιακή συνεργασία και οι κοινές αναλυτικές ικανότητες με άλλους οργανισμούς της ΕΕ, όπως η Ευρωπόλ, η Eurojust και η OLAF, θα μπορούσαν να δημιουργήσουν σημαντικές οικονομίες κλίμακας και να βελτιώσουν τη συνολική αποδοτικότητα· καλεί την Ευρωπαϊκή Εισαγγελία να καθιερώσει σταθερή συνεργασία με άλλους οργανισμούς που επιδιώκουν κοινούς στόχους και προσφέρουν μεγάλες δυνατότητες συμπληρωματικότητας· επισημαίνει, στο πλαίσιο αυτό, ιδίως τη νεοσυσταθείσα αρχή για την καταπολέμηση της νομιμοποίησης εσόδων από παράνομες δραστηριότητες (AMLA) και τη μελλοντική Ευρωπαϊκή Τελωνειακή Αρχή· τονίζει ότι ο αποτελεσματικός εντοπισμός της απάτης και του οικονομικού εγκλήματος εξαρτάται από την πραγματική συνεργασία βάσει δεδομένων και την ανταλλαγή πληροφοριών μεταξύ όλων των παραγόντων στο πλαίσιο της αρχιτεκτονικής της ΕΕ για την καταπολέμηση της απάτης· τονίζει ότι η συνεργασία αυτή πρέπει να λειτουργεί σε πλήρη συμμόρφωση με τους κανόνες προστασίας των δεδομένων και τις διαδικαστικές εγγυήσεις·
7.	υπενθυμίζει τη δέσμευση της Επιτροπής να επιταχύνει την επανεξέταση της εντολής της Ευρωπαϊκής Εισαγγελίας και αναμένει η επανεξέταση να καταλήξει σε επέκταση των αρμοδιοτήτων της· τονίζει τις επανειλημμένες εκκλήσεις του για επέκταση της δικαιοδοσίας της Ευρωπαϊκής Εισαγγελίας σε άλλους τομείς του σοβαρού εγκλήματος, όπως η παραβίαση των κυρώσεων της ΕΕ· αλλά τονίζει ότι πριν από την επέκταση πρέπει να προηγηθούν η πλήρης εκτίμηση των επιπτώσεων, η επαρκής διάθεση δημοσιονομικών και ανθρώπινων πόρων για τη διασφάλιση της επιχειρησιακής αποτελεσματικότητας·
8.	αναγνωρίζει την ανάγκη να αναπτύξει η Ευρωπαϊκή Εισαγγελία, με κατάλληλους πόρους, αυτόνομα ψηφιακά συστήματα για την αντιμετώπιση των ολοένα και πιο σύνθετων διασυνοριακών οικονομικών εγκλημάτων, με πιο εξελιγμένο τρόπο και με τη χρήση αναδυόμενων ψηφιακών τεχνολογιών· εκφράζει την ανησυχία του για τις καθυστερήσεις στην ανάπτυξη του συστήματος διαχείρισης υποθέσεων· σημειώνει τον σημαντικό όγκο δεδομένων που συλλέγει η Ευρωπαϊκή Εισαγγελία κατά τη διάρκεια ερευνών, ιδίως σε πολύπλοκες υποθέσεις οικονομικού εγκλήματος, οργανωμένου εγκλήματος και νομιμοποίησης εσόδων από παράνομες δραστηριότητες, και τα οποία εξακολουθούν να μην αξιοποιούνται επαρκώς λόγω της έλλειψης εσωτερικής αναλυτικής ικανότητας· εκφράζει την ικανοποίησή του για την έγκριση της στρατηγικής και του πλαισίου κυβερνοασφάλειας της Ευρωπαϊκής Εισαγγελίας και ζητεί την ταχεία και ολοκληρωμένη εφαρμογή τους· ενθαρρύνει την Ευρωπαϊκή Εισαγγελία να δώσει προτεραιότητα στη διαλειτουργικότητα και την ασφάλεια των δεδομένων κατά τον ψηφιακό μετασχηματισμό της, διασφαλίζοντας τη συμβατότητα με τα συστήματα της Ευρωπόλ και της Eurojust, με παράλληλη προστασία των θεμελιωδών δικαιωμάτων·
9.	παροτρύνει τα κράτη μέλη που δεν έχουν ακόμη προσχωρήσει στην Ευρωπαϊκή Εισαγγελία να το πράξουν χωρίς καθυστέρηση, προκειμένου να διασφαλιστεί ένα πραγματικά πανευρωπαϊκό σύστημα ποινικής δικαιοσύνης ικανό να προστατεύει τα οικονομικά συμφέροντα της Ένωσης και να αντιμετωπίζει αποτελεσματικά το διασυνοριακό οργανωμένο έγκλημα και τη διαφθορά· τονίζει ότι ο κατακερματισμός που προκύπτει από τη μη συμμετοχή υπονομεύει τη συνοχή και την αποτελεσματικότητα της δικαστικής αρχιτεκτονικής της ΕΕ και ότι η πλήρης συμμετοχή όλων των κρατών μελών θα ενίσχυε σημαντικά την ικανότητα της Ένωσης να εντοπίζει, να διερευνά και να διώκει σοβαρά αδικήματα που θίγουν τον προϋπολογισμό της ΕΕ· υπενθυμίζει ότι η συμμετοχή στην Ευρωπαϊκή Εισαγγελία αποτελεί ακρογωνιαίο λίθο της κοινής δομής της Ένωσης για τη δικαιοσύνη και την καταπολέμηση της απάτης, διασφαλίζοντας την αποτελεσματική προστασία των οικονομικών συμφερόντων της ΕΕ και την ακεραιότητα των θεσμικών της οργάνων· ζητεί να απαιτείται η συμμετοχή στην Ευρωπαϊκή Εισαγγελία όλων των μελλοντικών κρατών μελών στο πλαίσιο της διαδικασίας προσχώρησης στην ΕΕ, προκειμένου να διασφαλιστεί ενιαίο επίπεδο λογοδοσίας, δικαστικής συνεργασίας και επιβολής σε ολόκληρη την Ένωση·
10.	τονίζει την ανάγκη για συνεχή και διαρθρωμένο διάλογο με τα κράτη μέλη που συμμετέχουν ήδη στην Ευρωπαϊκή Εισαγγελία, προκειμένου να αντιμετωπιστούν οι πρακτικές προκλήσεις που αντιμετωπίζουν όσον αφορά την καταπολέμηση των παραβιάσεων του κράτους δικαίου και της διαφθοράς· καλεί την Ευρωπαϊκή Επιτροπή να στηρίξει τα εν λόγω κράτη μέλη στην έμπρακτη εφαρμογή των συστάσεων που περιέχονται στις ετήσιες εκθέσεις για το κράτος δικαίου και να διασφαλίσει ότι τα διδάγματα που αντλούνται στο πλαίσιο της Ευρωπαϊκής Εισαγγελίας συμβάλλουν σε μια ισχυρότερη και πιο συνεκτική προσέγγιση σε επίπεδο Ένωσης όσον αφορά τη δικαστική ακεραιότητα και λογοδοσία·

